Det fremgår af alle korrektudfyldte lejekontrakter hvem der har den indvendige vedligeholdelsespligt. Den indvendige vedligeholdelsespligt omfatter hvidtning, maling, tapetsering og lakering af gulve. Det omfatter derfor ikke snerydning. For at tjekke om du har vedligeholdelsespligten for dette, skal du derfor kigge i lejekontraktens § 11 (eller i husordenen). Heri kan der fremgå alle ekstra forpligtigelser du har som lejer. Den udvendige vedligeholdelsespligt kan ikke overdrages i sin helhed til lejer. For at kunne overdrage yderligere vedligeholdelsespligter til en lejer, skal der fremgå præcis hvad der skal vedligeholdes. Vi ser ofte, at der i lejekontrakter er skrevet ”Lejer har den udvendige vedligeholdelsespligt”. Dette er ikke præciserende nok, hvorfor dette ikke vil være gældende.